གླེང་མོལ་གྱི་བརྗོད་གཞི་དང་པོ་ནི་ནུབ་ཕྱོགས་ཁུལ་དུ་རང་རེའི་བླ་མ་རྒན་གཞོན་ཁག་ཅིག་གིས་དཔེ་ཁྲིད་གནང་སྟངས་དང་།དེས་བོད་ཀྱི་ནང་ཆོས་ཁྱབ་སྤེལ་བཏང་བ་ལ་ཕན་གནོད་ཅི་བྱུང་།མ་ཟད་འདི་གའི་མི་རིགས་ཀྱི་སེམས་ཁམས་ལ་བོད་ཀྱི་ཆོས་ཕྱོགས་ནས་དགེ་ཕྱོགས་ཀྱི་འགྱུར་བ་ག་ཚོད་གཏོང་ཐུབ་མིན་སོགས་རེད།དཔེར་ན།རིས་སུ་མ་མཆིས་པའི་རྩོད་མེད་ཀྱི་མཁས་པ་ཆེན་པོ་ཆོས་རྒྱལ་ནམ་མཁའི་ནོར་བུ་ནི་འཛམ་གླིང་ཤར་ནུབ་ཀུན་ཏུ་གྲགས་སྙན་གཡུ་སྐྱེས་སྔོན་མོའི་མགྲིན་དབྱངས་ཀྱི་རྗེས་སུ་སྙེགས་ཤིང་།འཇིག་རྟེན་གྱི་སྒྲོན་མེ་ཆེན་པོ་༧གོང་ས་༧སྐྱབས་མགོན་ཆེན་པོའི་རྗེས་ནས།ཁོང་ནི་ནུབ་ཕྱོགས་སྤྱི་ཚོགས་ཁྲོད་དུའང་བོད་ཀྱི་ཆོས་དང་རིག་གཞུང་དར་སྤེལ་སྐོར་ལ་རིས་སུ་མ་མཆིས་པའི་དེད་དཔོན་གཟེངས་སུ་ཐོན་པ་ཞིག་ཏུ་ངོས་བཟུང་ཡང་ཕལ་ཆེར་མ་འགྲིག་པ་མེད།སྤྱིར་ནུབ་ཕྱོགས་ཁུལ་དུ་བོད་ཀྱི་གྲུབ་མཐའ་སོ་སོའི་ཁོངས་ནས་བླ་སྤྲུལ་དགེ་བཤེས་སོགས་དཔེ་ཁྲིད་གནང་མཁན་མང་པོ་བཞུགས་མོད།ཁག་ཅིག་གིས་གནའ་བོའི་བོད་ཀྱི་ཆོས་རིག་གི་ལྷན་སྐྱེས་ཀྱི་རྣམ་པ་དངས་མོ་ཕྱིའི་སྤྱི་ཚོགས་ཀྱི་ཁོར་ཡུག་དང་འབྱོར་ལྡན་མགོ་སེར་དག་གི་སེམས་ཁམས་དང་བསྟུན་རྒྱུ་མང་དྲགས་པས་བོད་གདོད་མའི་ཆོས་དང་རིག་གཞུང་གི་བྱད་དབྱིབས་ལ་འགྱུར་བ་གང་འཚམས་འགྲོ་བཞིན་པའི་ཚོར་སྣང་ངེད་གཉིས་ཀར་བྱུང་ཞིང་།དེས་བོད་ཀྱི་ནང་ཆོས་ཀྱི་ངོ་བོ་དར་སྤེལ་གཏོང་བ་ལ་ནམ་ཞིག་ཕན་ཐོགས་པ་ལས་ཅུང་སེམས་ཚབས་སྐྱེ་དགོས་པའི་གནད་མང་ཙམ་ཡོད་པ་ཆོས་རྒྱུད་ཁག་གི་བླ་མ་དང་དགེ་བཤེས་འགའ་རེ་དཔེར་སྦྱར་ཏེ་བགྲོ་གླེང་བྱས།འཁོར་བའི་ཕུན་ཚོགས་ཀྱི་རྩ་བ་ངེས་འབྱུང་ཨུ་ཚུགས་ཀྱིས་གཏུབ་པའི་ཨ་ལགས་ཡེ་ཤེས་དང་ངེད་གཉིས་ལ་མཚོན་ན་འཇིག་རྟེན་གཞན་ཞིག་ཏུ་ཡོད་ཁུལ་ཡིན་པས་དེ་ཚོ་དང་ཁ་ཐག་ཅུང་མི་རིང་མི་ཉེ་བའི་ས་རུ་བསྡད།